钦定古今图书集成/理学汇编/经籍典/第077卷 > 宋吴沆易璇玑上 > 《有象篇》第八
## 钦定古今图书集成/理学汇编/经籍典/第077卷 > 宋吴沆易璇玑上 > 《有象篇》第八

圣人立象以尽意，系而为辞，乃不得已。盖有象然后
有卦，有卦然后有辞。辞也者，象之华而爻之末也。如
物之生，有本然后有实，有实然后有味。味也者，乃木
之末而非其本也。溺于辞而忘其象，是甘于味而弃
其本也。彼不知味之尝也有尽，而本之生也无穷；辞
之旨也有尽，而象之拟也无穷。圣人以一言而名卦
之体，而卦之体未必尽于一言；以数辞而通卦之用，
而卦之用未必殚于数辞。神而明之，存乎其人者，象
而已矣。苟明乎象，则天地之大可坐而窥，鬼神之奥
可默而知。而卦之名有可以自拟，爻之辞有可以自
揆。圣人之已言者，可晓然而无疑；其未言者可以类
而推之。故曰：“圣人立象以尽意。”苟明乎象则理罔不
通，苟泥其辞则势罔不穷。象有几，有《易》之象，有卦之
象，有爻之象。天地雷风水火山泽，《易》之象也。木上有
水谓之井，颐中有物谓之噬嗑，此卦之象也。涣以机，
剥指床，困取赤绂，坤言“黄裳”，此爻之象也。是故卦之
中又有卦焉，象之中又有象焉。象无穷故意无穷，意
无穷故辞无穷。自本而观之“一以贯”，自末而观之万
不同。